Inițial, bărbatul nu a vrut să prezinte documentele autoturismului și a spus că nu le are la el, după care a cedat și a prezentat toate actele.
Când au verificat numerele de înmatriculare în baza de date, polițiștii au constatat că acestea aparțineau unui alt vehicul.
"Din verificări a reieșit că autoturismul nu este înmatriculat, iar numărul de înmatriculare aplicat pe autoturism este fals. Testarea cu aparatul din dotare a indicat posibila prezență a substanțelor psihoactive. Menționăm că aceasta nu reprezintă probă în cadrul dosarului penal, persoana fiind condusă la unitate medicală în vederea recoltării de probe biologice și stabilirii cu exactitate a consumului substanțe interzise", au anunţat reprezentanţii Inspectoratului de Poliţie Judeţean Arad.
Cetățeanul austriac a fost testat și pentru droguri, iar rezultatul a fost pozitiv pentru consumul de cocaină.
,,Având în vedere prezența în calitate de pasager a unui polițist, alături de șoferul austriac, depistat de polițiștii Biroului Rutier la data de 2 martie a.c., în jurul orei 22.58, în timp ce conducea un autoturism neînmatriculat, cu număr de înmatriculare fals și posibil sub influența substanțelor psihoactive, Compartimentul Relații Publice din cadrul Inspectoratului de Poliție Județean Arad este abilitat să comunice următoarele: Conducerea Inspectoratului de Poliție Județean Arad a dispus efectuarea de verificări, prin Compartimentul Control Intern, în vederea stabilirii stării de fapt și luării măsurilor legale", spun reprezentanții Inspectoratului de Poliție Județean Arad.
Șoferul a fost dus la spital pentru recoltare de probe biologice, iar mașina scumpă a ajuns în curtea sediului poliției din Arad, unde va rămâne până la finalizarea cercetărilor.